# ברי סחרוף

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

ברי סחרוף
מקור | בת ים, ישראל (נולד בתורכיה)
שנות פעילות | 1975—היום
ז'אנר | רוק
חברת תקליטים | נענע דיסק הד ארצי קדמא שלג הפקות בי אן אי
אן אם סי
חברי ההרכב | {{{חברי ההרכב}}}
חברים לשעבר | {{{חברים לשעבר}}}
{{{אתר}}}

ברי סחרוֹף (נולד ב-7 ביולי 1957 בתורכיה) הוא זמר יוצר, מלחין ומפיק מוזיקלי ישראלי משפיע. חברו של רמי פורטיס לצמד פורטיסחרוף וממקימיה של להקת מינימל קומפקט. ידוע בנטייתו לשלב נגיעות של מוזיקה אלקטרונית במוזיקה שלו וכן בשיתופי הפעולה התכופים שלו עם מוזיקאים ישראלים. בתחילת שנות התשעים זכה בתקשורת לכינוי "נסיך הרוק הישראלי".

## [עריכה] ביוגרפיה

### [עריכה] שנות השמונים

ברי סחרוף החל את הקריירה המוזיקלית שלו עם חבר הילדות רמי פורטיס, ובתחילת דרכו היה ברי, בגיל 16, חבר בהרכב "חלום קוסמי". בשנת 1980 נסע סחרוף להולנד, שם הקים את להקת "מינימל קומפקט" יחד עם מקס פרנקן, סמי בירנבך, מלכה שפיגל, ורמי פורטיס, שהצטרף מאוחר יותר. הלהקה זכתה להצלחה מסוימת באירופה, והוציאה שישה אלבומים.

בשנת 1988 הגיעה הלהקה לסוף דרכה לאחר שחבריה לא קיבלו אישורי עבודה לארצות הברית, שם תיכננו להופיע. פורטיס וסחרוף החלו לעבוד בחו"ל על שירים להרכב חדש פוריין אפייר (Foreign Affair) ובמקביל המשיכו לעבוד על אלבום עברי בשם "סיפורים מהקופסא" שבכתיבתו עסקו עוד במהלך סיבוב ההופעות הקודם של מינימל קומפקט. פורטיס שר וסחרוף השתתף בהלחנת השירים, הפיק מוזיקלית, ניגן (בגיטרות, קלידים ובס) ושר את אחד השירים באלבום.

בשנת 1989 יצא האלבום של פוריין אפייר, East On Fire. לאחר יציאת האלבום יצאו סחרוף ופורטיס לסיבוב הופעות באירופה. לאור הצלחת האלבום "סיפורים מהקופסא" החליטו ברי סחרוף ורמי פורטיס להשאר בארץ ולהמשיך בקריירה המוזיקלית בארץ.

### [עריכה] שנות התשעים

בשנת 1990 הוציאו סחרוף ופורטיס את האלבום "?1900". באלבום זה זכה סחרוף לקרדיט מלא והוא יצא תחת השם "פורטיסחרוף". האלבום כלל להיטים כמו "ניצוצות", "אין קץ לילדות", "אמריקה" ועוד. באותה שנה הפיק לנקמת הטרקטור את אלבומם הראשון.

בשנת 1991 הוציא סחרוף את אלבום הבכורה שלו "הכול או כלום". מילות השירים באלבום זה נכתבו על ידי אנשים שונים, ביניהם רמי פורטיס, דן תורן, יונה וולך, ערן צור ושאול טשרניחובסקי. בין השירים באלבום היו "חלליות", "השומר של הגן" ו-"אמונה עיוורת".

בין 1991 ל-1992 היה סחרוף חבר בהרכב שכלל את גיל סמטנה, יובל שפריר ורמי פורטיס. ההרכב הופיע בארץ במסע הופעות ארוך ומצליח, שסיומו ב-1992 סיכם את פעילותו עם פורטיס עד אותה שנה הוליד את דיסק ההופעה "כשהגיטרה מנסרת את הלילה" שהוקלט באפריל בצוותא. במהלך אותה שנה הפיק סחרוף מספר אלבומים בשביל מבצעים אחרים כמו יגאל בשן.

בשנת 1993 סחרוף מוציא אלבום סולו שני "סימנים של חולשה", ובו הוא מבצע לראשונה שירים שמרבית המילים שלהם נכתבו על ידו (וחלקם בשיתוף עם דן תורן) ללא עזרה משותפו הותיק רמי פורטיס. מוזיקלית האלבום הוא יצירה משותפת של סחרוף ורע מוכיח, אשר הכניס לאלבום אלמנטים רבים של מוזיקה אלקטרונית וסימפולים שהקדימו את זמנם במוזיקה הישראלית. מכירות האלבום היו חלשות בשנים הראשונות ליציאתו למרות שהניב מספר להיטים ביניהם "כמה יוסי" ו"רעש לבן", עם השנים החל להיחשב על ידי רבים לאלבומו הטוב ביותר של סחרוף ולאחד מאלבומי הרוק הישראלי הטובים בכל הזמנים, בזכות המקוריות, החדשנות ואיכות ההפקה יוצאת-הדופן.

עד ליציאת אלבומו השלישי "חם על הירח" ב-1995 עסק סחרוף בהפקות מוזיקליות של אומנים שונים, ביניהם דן תורן ולהקת הפאנק סדרני הדשא. "חם על הירח" נבדל מ"סימנים של חולשה" בצליל יותר רוקיסטי וחי. לאחר צאת "חם על הירח", יצא סחרוף, יחד עם ההרכב שאיתו הקליט את האלבום -- אורן לוטנברג, חיים לרוז ועודד פרח, למסע הופעות ארוך ומצליח, שמשך יותר ויותר קהל ככל שעבר הזמן והפך את סחרוף לאחד מכוכבי הרוק המוכרים ביותר בישראל.

בשנת 1996 כתב סחרוף פסי קול לסרטים הישראלים "קלרה הקדושה" ו"לנגד עיניים מערביות", ואף זכה בפרס אופיר (האוסקר הישראלי) על פס הקול הטוב ביותר, על עבודתו בסרט "קלרה הקדושה". בתקופה הבאה עבד סחרוף בהפקה מוזיקלית והלחנה של היוצרים אביב גפן, מיכה שטרית, אריק איינשטיין, שם טוב לוי וזהבה בן.

בשנת 1998 יצא האלבום "נגיעות" של סחרוף, שבמהרה הגיע למעמד של אלבום זהב, בזכות מכירת מעל 20,000 עותקים בשבועות ספורים, וגרר אחריו מופע הופעות מצליח של סחרוף. האלבום הניב להיטים כמו "ככה זה (לאהוב אותך)" (שיר הנושא של הסדרה "שבתות וחגים"), "עבדים" ו-"עוד חוזר הניגון".

בספטמבר 1999, בעקבות הוצאת אוסף משולש של שירי רמי פורטיס, הופיעו סחרוף ופורטיס ביחד לראשונה מאז נפרדו. האוסף החזיר את פורטיס וסחרוף בחזרה לאולפן בהקלטת שלושה שירים חדשים עבור האוסף: "עצבות", "סיפורים מהתחת" ו"אספמיה".

### [עריכה] שנות האלפיים

בשנת 2001 יצא אלבומו "האחר". האלבום, שהיה פחות קליט מקודמו כלל את השיר "ריבונו של עולם" שכתב בארי חזק, חייל שנפל במלחמת יום כיפור וחידוש לשירו של אהוד בנאי "עיר מקלט". את השם לאלבום, הביא סחרוף מעולם הפילוסופיה בו החל להתעמק, ובעיקר בתפיסת "האחר" של הפילוסוף הצרפתי עמנואל לווינס, שציטוט מדבריו מופיע בחוברת האלבום. בנוסף התפרסם השיר "מונסון", שהיה השיר היחידי מהאלבום שיצא לרדיו כסינגל. באותה שנה כתב סחרוף פסי קול לסרטים "תומר והשרוטים" ו"מייד אין ישראל".

בשנת 2005 יצא האלבום "11א'". האלבום הוא תוצאה של כשנתיים של עבודה משותפת של רע מוכיח (שעבר לגור בארצות הברית לאחר הוצאת "סימנים של חולשה") וסחרוף, בזמן ביקורים של מוכיח בארץ. האלבום נמכר בשבוע הראשון להוצאתו רק באינטרנט במחיר מוזל בפורמט MP3 למורת רוחו של מוכיח, אשר מקפיד על איכות צליל גבוהה בהקלטותיו, ולאחר מכן יצא לחנויות. לרגל הוצאת האלבום מוכיח הגיע לישראל והשתתף בסיבוב הופעות קצר עם סחרוף, אורן לוטנברג, תם מוכיח (אחיו של רע) ויונתן אופנהיים. בניגוד ל-"סימנים של חולשה", ב-"11א'" מוכיח השתתף גם בכתיבת הטקסטים ובשירה, ונחשב שותף מלא באלבום.

בחודש מאי באותה שנה יצא סינגל חדש של פורטיסחרוף בשם "חדשות מהירח". בנוסף, הוכרז על איחוד של שניהם ובקיץ של אותה שנה כבר היו הופעות משותפות של ברי סחרוף ושל רמי פורטיס. בינואר 2006 יצא הסינגל השני של פורטיסחרוף, "תחת אש" כשיר הנושא של הסדרה "פרשת השבוע". אלבום הקאמבק של פורטיסחרוף, "על המשמרת", יצא באותה שנה, גולת הכותרת של סיבוב ההופעות של אלבום זה היה איחוד גדול, על במה אחת, עם להקת משינה בסתיו 2006 באמפי-פארק רעננה.

## [עריכה] דיסקוגרפיה

### [עריכה] אלבומים

- ?1900 (פורטיסחרוף) (1990)
- הכל או כלום (1991)
- סימנים של חולשה (1993)
- חם על הירח (1995)

עטיפת האלבום "נגיעות"

- נגיעות (1998)
- האחר (2001)
- 11א' (במשותף עם רע מוכיח) (2005)
- על המשמרת (פורטיסחרוף) (2006)

### [עריכה] הופעות

- כשהגיטרה מנסרת את הלילה (פורטיסחרוף) (1992)
- ברי סחרוף בהופעה 1993-2002 (2003)
- ברי סחרוף בהופעה 1993-2002- אקוסטי (2003)

### [עריכה] פסי קול

- קלרה הקדושה (1996)
- לנגד עיניים מערביות (1996)
- בסמה מוצ'ו (במשותף עם רע מוכיח וליילה מלקוס) (2000)
- מייד אין יזראל (2001)
- תומר והשרוטים (2001)

#### [עריכה] עם מינימל קומפקט

  לדיסקוגרפיה של מינימל קומפקט ראו מינימל קומפקט

#### [עריכה] עם פוריין אפייר

- (East On Fire (1989

### [עריכה] הקלטות נוספות

- סוף העולם (סינגל, במשותף עם אביב גפן) (2000)
- הדלת (סינגל, במשותף עם רמי פורטיס) (2001)
- לעולם לא תוכל לחזור (מתוך "תולדות המים - שירים לאחרים" של דני סנדרסון) (2001)
- יומולדת (מיני-אלבום, במשותף עם אינפקטד משרום) (2002)
- סוף הקיץ (סינגל, במשותף עם מיכה שטרית) (2002)
- צל (סינגל, במשותף עם חוה אלברשטיין) (2003)
- מחכים למשיח (סינגל, במשותף עם מוקי די) (2003)
- שמור את עצמך (סינגל, במשותף עם אושיק לוי) (2003)
- השד (סינגל, במשותף עם הבליינים) (2003)
- קמתי (סינגל, במשותף עם הדג נחש) (2003)
- בלה בליסימה (סינגל, במשותף עם הדג נחש) (2003)
- בום פם (חידוש לשירו של אריס סאן, במשותף עם להקת בום פם) (2004)
- השיבולת לשועל (סינגל, במשותף עם גלעד משוטי הנבואה) (2006)

## [עריכה] קישורים חיצוניים

מיזמי קרן ויקימדיה |  |
ציטוטים בוויקיציטוט: ברי סחרוף

- אתר רשמי כולל האזנה לכל אלבומי ברי סחרוף
- ברי סחרוף, באתר E! Online, ערוץ הבידור (ישראל)

- ברי סחרוף, באתר MOOMA

מקור: http://he.wikipedia.org../../../%D7%91/%D7%A8/%D7%99/%D7%91%D7%A8%D7%99_%D7%A1%D7%97%D7%A8%D7%95%D7%A3.html

קטגוריות: זמרים לפי שפה: עברית | זמרים ישראלים | מוזיקאים ישראלים | גיטריסטים ישראלים | זוכי פרס אופיר

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- ייִדיש
- English